ขู่ผู้ที่ได้รางวัลชิงโชค-ประกวดปี53ต้องยื่นแบบภ.ง.ด.90
สรรพากรเตือนผู้ที่ได้รางวัลชิงโชค-ประกวด-แข่งขัน ในปี 53 แม้หักภาษีไว้แล้วก็ถือเป็นเงินได้ ต้องยื่นแบบ ภ.ง.ด.90 ด้วย
24 ม.ค. 2554

สรรพากรเตือนผู้ที่ได้รางวัลชิงโชค-ประกวด-แข่งขัน ในปี 53 แม้หักภาษีไว้แล้วก็ถือเป็นเงินได้ ต้องยื่นแบบ ภ.ง.ด.90 ด้วย
นางจิตรมณี สุวรรณพูล รองอธิบดีกรมสรรพากร เปิดเผยว่า ขณะนี้ถึงกำหนดเวลาของการยื่นแบบแสดงรายการภาษีเงินได้บุคคลธรรมดาประจำปี ภ.ง.ด.90 และ ภ.ง.ด.91 สำหรับปีภาษี 53 ซึ่งเริ่มตั้งแต่วันที่ 1 ม.ค.-31 มี.ค. 54 แล้ว โดยปีนี้กรมสรรพากรได้อำนวยความสะดวกให้แก่ผู้เสียภาษี ด้วยการจัดพิมพ์แบบแสดงรายการ และส่งให้ผู้เสียภาษีถึงภูมิลำเนาตามที่ผู้เสียภาษีแจ้งไว้ในฐานข้อมูลคาดว่าจะส่งแบบให้แล้วเสร็จภายในเดือนม.ค. นี้
สรรพากร ขอเตือนว่าสำหรับผู้โชคดีที่ได้รับรางวัลเงินสดหรือของรางวัลจากการชิงโชค การประกวดหรือการแข่งขันต่างๆ ภายในปี 53 ที่ผ่านมา รางวัลที่ได้รับมานั้นถือเป็นเงินได้ตามมาตรา 40(8) แห่งประมวลรัษฎากร ผู้โชคดีมีหน้าที่ต้องนำมูลค่าของรางวัลที่ได้รับไปยื่นแบบแสดงรายการภาษีเงินได้บุคคลธรรมดาประจำปี ด้วยแบบ ภ.ง.ด. 90 รวมกับเงินได้ประเภทอื่น ๆ (ถ้ามี) และในกรณีที่ผู้เยาว์เป็นผู้โชคดีได้รับรางวัล ก็เป็นหน้าที่ของผู้แทนโดยชอบธรรม ได้แก่ บิดา มารดา หรือผู้ปกครองต้องทำหน้าที่ยื่นแบบฯ และชำระภาษีแทน
"แม้ว่าขณะที่รับรางวัลนั้น ได้ถูกหักภาษี ณ ที่จ่ายไปแล้วจำนวนหนึ่ง แต่ผู้ได้รับรางวัลยังคงมีหน้าที่ยื่นแบบฯ ภายในเวลาที่กำหนด และหากคำนวณแล้วมีภาษีที่ต้องชำระจริงน้อยกว่าที่ถูกหักภาษี ณ ที่จ่ายไว้  มีสิทธิได้รับภาษีคืน  แต่ถ้าคำนวณภาษีแล้วพบว่ามากกว่าก็ต้องชำระภาษีเพิ่มเติมให้ครบถ้วน"นางจิตรมณีกล่าว